**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 08.03.2023, ora 08:00 – 09.03.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 09.03.2023, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 08.03.2023, la ora 12:00, **Avertizarea Hidrologică nr. 23,** valabilă în intervalul *08.03.2023 ora 22:00 – 11.03.2023 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Tisa – intrarea în ţară, Vişeu, Iza, Tur, Someş, Crasna, Crişul Repede, Crişul Negru, Crişul Alb, Mureş, Bega, Timiş, Bârzava, Moraviţa, Caraş, Nera, Cerna, Dunăre – afluenţii mici aferenţi sectorului amonte Ac. Porţile de Fier I, Jiu,* cu posibile depăşiri ale **COTELOR DE APĂRARE,** astfel:

**- COD GALBEN:** ,,*În intervalul 08.03.2023 ora 22:00 – 11.03.2023 ora 24:00 pe râurile din bazinele hidrografice: Tisa – sector aferent S.H. Valea Vişeului (judeţul Maramureş), Tur (judeţul Satu Mare), Crişul Alb (judeţele: Hunedoara şi Arad). În intervalul 09.03.2023 ora 09:00 – 11.03.2023 ora 24:00 pe râurile din bazinele hidrografice: Vişeu, Iza, Lăpuş (judeţul Maramureş), Someşul Mare (judeţul Bistriţa Năsăud), Someşul Mic (judeţele: Bihor şi Cluj), Crasna (judeţele: Sălaj şi Satu Mare), Crişul Repede – bazin amonte S.H. Vadu Crişului şi afluenţii aferenţi sectorului aval S.H. Vadu Crişului (judeţele: Cluj şi Bihor), Crişul Negru (judeţele: Bihor şi Arad), Mureş – bazin amonte S.H. Glodeni (judeţele: Harghita şi Mureş), Niraj (judeţul Mureş), Târnava Mică (judeţele: Harghita, Mureş şi Alba), Târnava Mare – bazin amonte S.H. Sighişoara (judeţele: Harghita şi Mureş), Arieş (judeţele: Alba şi Cluj), Mureş – afluenţii aferenţi sectorului aval confluenţă cu râul Târnava (judeţele: Alba, Sibiu, Hunedoara şi Arad), Bega – bazin amonte S.H. Topolovăţ (judeţul Timiş), Timiş, Bârzava, Moraviţa (judeţele: Caraş Severin şi Timiş), Caraş, Nera (judeţul Caraş Severin), Cerna – bazin superior şi afluenţi bazin mijlociu şi inferior (judeţele: Gorj şi Caraş Severin), Dunăre – afluenţii mici aferenţi sectorului amonte Ac. Portile de Fier I (judeţul Caraş Severin), Jiu – bazin amonte S.H. Sadu, Jiu – afluenţii aferenţi sectorului aval S.H. Sadu – amonte S.H. Rovinari, Motru – bazin amonte S.H. Broşteni (judeţele: Hunedoara, Gorj şi Mehedinţi).”*

**- COD PORTOCALIU:** ,,*În intervalul 09.03.2023 ora 16:00 – 10.03.2023 ora 24:00 pe râurile din bazinele hidrografice: Crişul Alb – bazin amonte confluenţă cu râul Sebiş (judeţele: Hunedoara şi Arad), Arieş – bazin amonte S.H. Câmpeni (judeţul Alba), Bega – bazin amonte S.H. Balinţ şi afluenţii aferenţi sectorului aval S.H. Balinţ – amonte S.H. Chizătău (judeţul Timiş), Timiş – afluenţii aferenţi sectorului aval S.H. Teregova – amonte S.H. Lugoj, Pogăniş – bazin amonte Ac. Cadar Duboz, Bârzava (judeţele: Caraş Severin şi Timiş), Caraş, Nera (judeţul Caraş Severin).”*

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, GORJ, HARGHITA, HUNEDOARA, MARAMUREȘ, MEHEDINŢI, MUREȘ, SATU MARE, SĂLAJ, SIBIU şi TIMIŞ (16 prefecturi) - COD GALBEN*;

- către prefecturile județelor: *ALBA, ARAD, CARAŞ-SEVERIN, HUNEDOARA și TIMIŞ (5 prefecturi) - COD PORTOCALIU*.

**RÂURI**

**Debitele au fost în general în scădere**, exceptând râurile din bazinele hidrografice: Vișeu, Iza, Tur, Someș, Crișuri și bazinele superioare ale Mureșului și Arieșului, unde au fost în creștere ca urmare a precipitațiilor căzute în interval, cedării apei din stratul de zăpadă și propagării.

Pe râurile din bazinele hidrografice: Olt, Vedea, Siret, Prut și cele din Dobrogea, debitele au fost relativ staționare.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Buzău, Rm. Sărat, Putna, Prut, bazinele mijlocii și inferioare ale Argeșului, Trotușului, Moldovei, bazinele inferioare ale Jiului, Oltului, Bistriței, cursurile Ialomiței, Siretului și râurile din Dobrogea, unde se situează între 30-80% din normalele lunare și mai mici (sub 30% din normalele lunare) pe râurile din bazinele hidrografice: Vedea, Tazlău, Bârlad și Jijia.

Se situează peste **COTELE DE ATENȚIE** râurile la stațiile hidrometrice: Crasna – Domănești (400+69)-jud. SM, Crasna – Berveni (490+26)-jud. SM (sector îndiguit).

Este în vigoare **AVERTIZAREA HIDROLOGICĂ Nr. 23** din 08.03.2023.

**Debitele vor fi în general în creștere** ca urmare a precipitațiilor prognozate, cedării apei din stratul de zăpadă și propagării, exceptând râurile din bazinele hidrografice: Olt, Vedea, Siret, Prut și cele din Dobrogea, unde vor fi relativ staționare.

Pe râurile din bazinele hidrografice: Argeș, Ialomița și bazinul mijlociu și inferior al Jiului, debitele vor fi în scădere.

Se va menține peste **COTA DE ATENȚIE** cursul inferior al Crasnei.

Se menține în vigoare **AVERTIZAREA HIDROLOGICĂ Nr. 23** din 08.03.2023.

**DUNĂRE**

**Debitul la intrarea în țară (secțiunea Baziaș) în intervalul 08.03.2023 – 09.03.2023 a fost în scădere, având valoarea de 7700 m3/s**, peste media multianuală a lunii februarie (5300 m3/s).

În aval de Porțile de Fier debitele au fost în scădere pe sectorul Gruia – Oltenița, staționare la Călărași și în creștere ușoară pe sectorul Cernavodă – Tulcea.

**Debitul la intrarea în țară (secțiunea Baziaș) va fi în scădere (7600 m3/s).**

În aval de Porțile de Fier debitele vor fi în scădere pe sectorul Gruia – Cernavodă, staționare pe sectorul Hârșova – Vadu Oii și în creștere pe sectorul Brăila – Tulcea.

**2.** **Situaţia meteorologică în intervalul 08.03.2023, ora 08:00 –09.03.2023, ora 06:00**

**Administraţia Naţională de Meteorologie** (A.N.M.) a emis în data de 08.03.2023, la ora 10:00, **Atenţionarea Meteorologică nr. 27**, conform căreia:

**- INFORMARE METEOROLOGICĂ:** ,,*În intervalul 8 martie, ora 12 – 10 martie, ora 02, temporar vântul va avea intensificări în cea mai mare parte a țării, dar cu viteze mai mari în nord-vest, centru și sud-est, în general de 45...60 km/h. În zona de munte vor fi intervale cu precipitații predominant sub formă de ploaie și prin acumulare cantitățile de apă vor depăși pe arii restrânse 15...25 l/mp, favorizând topirea stratului de zăpadă, iar vântul va prezenta intensificări susținute în special în zona înaltă.”*

**- COD GALBEN:** ,,*În Munții Apuseni și local în Carpații Orientali temporar vântul va avea intensificări cu viteze de 70...90 km/h, iar la altitudini de peste 1700 m, rafalele vor depăși 100…110 km/h.”*

Această **Atenţionare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE;*

- către prefecturile județelor: *ALBA, BACĂU, BIHOR, BISTRIŢA-NĂSĂUD, CLUJ, HARGHITA, MARAMUREŞ, MUREŞ, NEAMŢ, SĂLAJ și SUCEAVA (11 prefecturi) – COD GALBEN.*

**ÎN ŢARĂ**

Vremea a continuat să se încălzească și a fost deosebit de caldă mai ales în regiunile sudice și estice unde abaterea pozitivă a valorilor diurne față de norme a fost de până la 9...12 grade. Cerul a fost variabil în regiunile sudice și sud-estice, iar în rest a avut înnorări. Temporar a plouat slab local în Banat, Crișana, Maramureș, Transilvania și doar izolat în Moldova. La munte au fost precipitații mixte. Vântul a suflat slab și moderat, cu intensificări îndeosebi în Munții Apuseni și în nordul Carpaților Orientali unde rafalele au depășit pe creste 80...90 km/h, dar și în centru, est și sud-est unde au fost viteze în general de 45...55 km/h. Stratul de zăpadă s-a menținut la munte și măsura la ora 20 -în platformele stațiilor meteorologice- până la 192 cm în Munții Făgăraș. Temperaturile maxime s-au încadrat între 8 grade la Câmpeni, Ocna Șugatag, Toplița și Joseni și 20 grade la Zimnicea și Tulcea. La ora 6, temperatura aerului avea valori cuprinse între 1 grad la Târgu Logrești și 12 grade la Tulcea, Constanța, Timișoara, Holod, Săcuieni, Calafat, Oravița, Supuru de Jos și Târgu Ocna.

*Observații: de ieri, de la ora 6, au fost în vigoare 3 atenționări cod galben pentru fenomene meteorologice periculoase imediate, 2 emise de către SRPV Timișoara și 1 de către SRPV Sibiu.*

**LA BUCUREŞTI**

Vremea s-a menținut deosebit de caldă pentru această perioadă. Cerul a fost variabil, iar vântul a suflat slab și moderat, cu ușoare intensificări după-amiaza, când s-au atins viteze de 40...45 km/h. Temperatura maximă a fost de 18 grade la Afumați și Filaret și 19 grade la stația meteo Băneasa, iar la ora 6 se înregistrau 5 grade la stația meteo Băneasa și 6 grade la Afumați și Filaret.

**3. Prognoza meteorologică în intervalul 09.03.2023, ora 08:00 –10.03.2023, ora 08:00**

**ÎN ŢARĂ**

Vremea va fi caldă. Cerul va avea înnorări și va ploua în vestul și centrul țării, iar mai ales spre seară și noaptea și în sud-vest și pe arii mai restrânse în rest. Ploile vor avea și caracter de aversă, trecător vor fi descărcări electrice, iar izolat cantitățile de apă vor depăși 15...20 l/mp cu precădere în Banat și la munte. La altitudini de peste 1800 m vor fi precipitații mixte. Vântul va avea intensificări temporare la munte, dar mai ales în Munții Apuseni și local în Carpații Orientali, unde vor fi viteze de 70...90 km/h, iar la altitudini de peste 1700 m, rafalele vor depăși 100…110 km/h. Local și temporar vor fi intensificări ale vântului și în zonele joase, cu viteze în general de 45...55 km/h. Temperaturile maxime se vor încadra între 9 și 22 de grade, iar cele minime în general între 2 și 10 grade. Izolat, dimineața și noaptea, se va forma ceață.

**LA BUCUREŞTI**

Vremea va fi deosebit de caldă pentru această dată, astfel că temperatura maximă se va situa în jurul valorii de 19 grade, iar cea minimă va fi de 6...7 grade. Cerul va fi variabil, cu înnorări spre seară și la începutul nopții, când vor fi posibile ploi de scurtă durată. Vântul va fi moderat, cu intensificări mai ales în orele amiezei și seara, când se vor atinge viteze de 35...40 km/h.

**4. Buletin nivometeorologic pentru perioada 08.03.2023, ora 20 – 09.03.2023, ora 20**

**Munţii Făgăraș:** **RISC 3 - ÎNSEMNAT**

La peste 1800 m, pe fondul creșterii temperaturii și parțial al insolației, zăpada se va umezi ușor și se va îngreuna. La suprafață se mai întâlnesc local zone cu un strat instabil în primii 30-40 cm, cu rezistență în general redusă și coeziune slabă între cristale. Stratul de zăpadă este mai consistent pe versanții cu expunere nordică. În interiorul stratului se găsesc cruste mai vechi de gheață, peste care straturile mai puțin rezistente din partea superioară pot aluneca, în special sub acțiunea unor suprasarcini. În zonele de creastă se întâlnesc cornișe, iar în apropierea crestelor unele plăci de vânt mai vechi. Pe văi și în zonele adăpostite sunt depozite însemnate de zăpadă, care depășesc pe alocuri 2-3 metri. Pe fondul încălzirii resimțite, vor fi condiții de declanșare a unor avalanșelor de dimensiuni medii, prin dislocarea și alunecarea stratului mai puțin stabil din partea superioară sau prin ruperea plăcilor de vânt, ce pot angrena în anumite situații și straturile mai vechi, mai ales la supraîncărcări, dar izolat și în mod spontan.

Sub 1800 m stratul este parțial consolidat, fiind de dimensiuni mai reduse pe versanții sudici și mai consistent pe cei nordici. Sub acțiunea temperaturilor diurne pozitive, a insolației și a precipitațiilor mixte stratul se va îngreuna și umezi. Vor fi condiții pentru unele curgeri de suprafață, iar în anumite cazuri se pot declanșa avalanșe de dimensiuni mici și izolat medii în etajul altitudinal 1600-1800 m, riscul fiind amplificat la supraîncărcări.

**Munţii Bucegi:** **RISC 2 – MODERAT**

La peste 1800 m, stratul de zăpadă este în mare parte stabilizat, exceptând anumite pante cu acumulări mai mari de zăpadă, în care este mediu stabilizat. Creșterea temperaturilor și parțial insolația vor umezi stratul la suprafață. În partea sa superioară se mai întâlnesc local zone cu rezistență scăzută, iar în zonele de creastă cornișe și plăci de vânt vechi, de grosimi variabile. În zonele adăpostite sunt troiene și depozite mai însemnate de zăpadă. Pe pantele suficient de înclinate sunt condiții pentru declanșarea de avalanșe de dimensiuni mici sau medii, mai ales în condiții de supraîncărcări ale stratului, iar în apropierea crestelor există riscul ruperii plăcilor de vânt.

La altitudini de sub 1800 m, stratul de zăpadă este umezit în partea superioară, de dimensiuni reduse și parțial consolidat. La suprafață se vor forma unele cruste de îngheț noaptea și dimineața. Pe fondul temperaturilor diurne pozitive și al precipitațiilor mixte vor fi condiţii pentru declanșarea unor avalanșe de dimensiuni mici și cu totul izolat medii la peste 1600 m, riscul fiind amplificat la supraîncărcări, iar spontan se pot produce unele curgeri de suprafață.

**Munţii Țarcu-Godeanu:** **RISC 3 - ÎNSEMNAT**

La peste 1800 m s-au depus câțiva cm de zăpadă proaspătă. Stratul s-a consolidat ușor în ultimele zile, dar prezintă local zone cu rezistență mai scăzută în primii 20-25 cm. În zona crestelor se întâlnesc cornișe, pe versanți unele plăci de vânt, iar pe văi și în zonele adăpostite, troiene şi depozite mai consistente de zăpadă. În profunzime stratul este în general compactat. Pe fondul ușoarei creșteri de temperatură, pe pantele suficient de înclinate se pot declanșa avalanșe de dimensiuni medii, prin dislocarea stratului instabil de la suprafață sau prin ruperea și alunecarea plăcilor de vânt din apropierea crestelor, care în cazuri izolate pot antrena și straturi mai vechi. Riscul declanșării avalanșelor va fi amplificat la supraîncărcări ale stratului.

La altitudini de sub 1800 m, stratul de zăpadă este umezit și ușor consolidat. La suprafață se vor forma unele cruste de îngheț noaptea și dimineața, iar pe fondul temperaturilor diurne pozitive și a precipitațiilor mixte, stratul se va umezi suplimentar. Astfel vor fi condiţii pentru declanșarea unor avalanșe de dimensiuni mici și izolat medii la peste 1500 m, în special la supraîncărcări mari ale stratului, iar la altitudini mai joase spontan pot apărea și curgeri de suprafață.

**Munţii Parâng-Șureanu:** **RISC 3 - ÎNSEMNAT**

La peste 1800 m, stratul s-a stabilizat ușor, dar mai prezintă local zone instabile în primii 20-30 cm, cu rezistență și coeziune redusă. În apropierea crestelor sunt formate plăci de vânt, pe creste cornișe, iar pe văi și pe pantele adăpostite sunt troiene şi depozite consistente de zăpadă. Stratul mai vechi, aflat dedesubt, este format din zăpadă întărită, cu cruste intercalate de gheață. Pe fondul temperaturilor în creștere, pe pantele suficient de înclinate se pot declanșa avalanșe de dimensiuni medii, prin alunecarea stratului cu rezistență local scăzută de la suprafață peste straturile mai vechi, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări ale stratului, dar putând apărea izolat și în mod spontan.

La altitudini sub 1800 m, stratul este ușor consolidat, de dimensiuni reduse și umezit la altitudini joase. Sub influența temperaturilor diurne pozitive și a precipitațiilor mixte, stratul se va umezi suplimentar și vor fi condiţii pentru declanșarea unor avalanșe de dimensiuni mici și izolat medii la peste 1500 m, mai ales la supraîncărcări, dar spontan pot apărea și curgeri de suprafață.

**Munţii Rodnei:** **RISC 3 - ÎNSEMNAT**

La peste 1800 m, la suprafață se găsește un strat nou de zăpadă proaspătă, ce depășește pe alocuri 15-20 cm, depus peste stratul mai vechi, cu rezistență scăzută și coeziune slabă între cristale, cu grosimi ce depășesc pe alocuri 30-40 cm. Pe văi și în zonele adăpostite sunt troiene şi depozite însemnate, ce depășesc 2 m. În zona crestelor sunt formate cornișe și numeroase plăci de vânt. Stratul vechi de zăpadă, din profunzime, este compactat și întărit. Pe pantele suficient de înclinate și pe văile unde sunt depozite mari de zăpadă, se pot declanșa avalanșe de dimensiuni medii și izolat mari, prin alunecarea straturilor puțin rezistente din partea superioară sau prin ruperea plăcilor de vânt, riscul fiind prezent mai ales la supraîncărcări, dar putând apărea izolat și în mod spontan pe fondul temperaturilor în creștere. Avalanșele pot angrena izolat și straturile subiacente, mai vechi.

La altitudini de sub 1800 m, s-a depus de asemenea un strat de zăpadă proaspătă ce depășește 10 cm, peste stratul mai vechi cu stabilitate și rezistență încă scăzute, iar spre bază zăpada mai veche este întărită. Încălzirea vremii va umezi zăpada. Chiar și spontan se pot produce avalanșe de dimensiuni mici sau medii la altitudini de peste 1500 m, prin alunecarea stratului superior, parțial stabilizat și cu rezistență redusă, peste straturile mai dure și mai vechi de la bază. Riscul declanșării avalanșelor va fi amplificat la supraîncărcări oricât de slabe.

**Munţii Călimani-Bistriţei și Ceahlău** **RISC 3 - ÎNSEMNAT, RISC 2 – MODERAT**

La peste 1800 metri, s-au depus câțiva centimetri de zăpadă proaspătă peste un strat de zăpadă mai veche cu rezistență scăzută, ce măsoară aproximativ 50 cm în masivele Călimani și Bistriței. În Masivul Ceahlău local se mai întâlnesc zone cu instabilitate moderată și un strat subțire de zăpadă proaspătă. Pe văi și în locurile adăpostite din Călimani se mai întâlnesc depozite mai mari de zăpadă. În apropierea crestelor se întâlnesc plăci de vânt vechi. Pe pantele suficient de înclinate se pot declanșa avalanșe de dimensiuni medii, mai ales în Călimani și Bistriței, prin alunecarea stratului puțin stabilizat din partea superioară sau prin ruperea plăcilor de vânt, riscul fiind prezent mai ales la supraîncărcări, dar putând apărea izolat și în mod spontan. În unele cazuri se pot antrena în avalanșe și straturile din profunzime. Riscul este însemnat în masivele Călimani și Bistriței și moderat în masivul Ceahlău.

La altitudini mai mici de 1800 de metri, local s-a depus un strat de zăpadă proaspătă ce pe alocuri poate depăși 15-20 cm, peste stratul vechi cu rezistență redusă la suprafață de pe anumite văi și pe versanții vestici ai Munților Călimani și Bistriței. Pe fondul încălzirii vremii, pe pantele suficient de înclinate vor fi condiții pentru declanșarea spontană a unor avalanșe de dimensiuni mici și medii la peste 1500 m, mai ales pe văile unde sunt acumulări mai importante, prin alunecarea zăpezii din partea superioară a stratului, riscul fiind însemnat în masivele Călimani și Bistriței. Riscul va fi amplificat în condiții de supraîncărcări.

**Munţii Vlădeasa-Muntele Mare:** **RISC 2 – MODERAT**

La suprafață se găsește un strat nou de zăpadă proaspătă ce depășește pe alocuri 10-15 cm. Acest strat s-a depus peste stratul mai vechi care era înghețat și consolidat în mare parte, cu unele zone unde era parțial instabil pe grosimi de 20..30 cm. În zonele mai înalte se întâlnesc unele plăci de vânt. La altitudini joase, temperaturile diurne pozitive și precipitațiile mixte au umezit ușor zăpada, iar noaptea și dimineața, la suprafața stratului se vor forma cruste de îngheț. Pe fondul temperaturilor în creștere, pe pantele suficient de înclinate și pe văile adăpostite, unde sunt acumulări mai consistente de zăpadă, se pot declanșa avalanșe de dimensiuni mici sau izolat medii prin alunecarea stratului superior peste stratul vechi și relativ compact, sau prin ruperea și alunecarea unor plăci de vânt formate în apropierea crestelor, riscul fiind amplificat la supraîncărcări. Avalanșe de topire de dimensiuni mici și izolat medii pot apărea în mod spontan și la altitudini mai joase.

**Evoluția vremii din ultimele 24 de ore:**

Temperaturile diurne au fost pozitive la altitudini de sub 1800 m în Carpații Meridionali și la sub 1500 m în Carpații Orientali și Occidentali. Cerul a fost temporar noros și local s-au semnalat precipitații moderate cantitativ, predominant sub formă de ninsoare, mai ales în Carpații Orientali și Occidentali, dar trecător și lapovițe sau ploi la altitudini joase. Vântul a suflat în general moderat, cu intensificări ce au atins 60-80 km/h în zonele înalte, mai ales în Carpații Orientali și Occidentali. Local s-a semnalat ceață, asociată și cu depuneri de chiciură pe creste. Stratul de zăpadă a crescut în zona înaltă a Carpaților Occidentali, Orientali și în vestul celor Meridionali, cu până la 8 cm la Iezer Rodnei, și a scăzut ușor la altitudini joase.

**În data de 08.03.2023, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 194 cm la Bâlea-Lac, 140 cm la Vf. Omu, 140 cm la Vf. Țarcu, 58 cm la Cuntu, 26 cm la Parâng, 24 cm la Păltiniș, 15 cm la Sinaia-1500;

**Carpaţii Orientali:** 151 cm la Vf. Călimani, 90 cm la Vf. Iezer, 82 cm la Ceahlău-Toaca, 72 cm la Bucin, 60 cm la Vf. Lăcăuți, 24 cm la Penteleu;

**Carpaţii Occidentali:** 65 cm la Stâna de Vale, 34 cm la Băișoara, 34 cm la Vf. Vlădeasa, 32 cm la Semenic, 17 cm la Roșia Montană.

**Prognoza vremii în intervalul 08.03.2023 ora 20 - 09.03.2023 ora 20:**

Vremea se va încălzi ușor, iar temperaturile diurne vor deveni preponderent pozitive la altitudini de sub 2000 m. Cerul va fi temporar noros. Local se vor semnala precipitații mixte, temporar ninsori pe creste și predominant ploi la altitudini joase ce vor avea și caracter de aversă și care pot fi însoțite și de descărcări electrice în masivele vestice. În cursul nopții se vor semnala precipitații, în special Carpații Orientali și Occidentali, iar mâine în toate masivele. Local în nordul Carpaților Orientali, în cei Occidentali și în vestul Carpaților Meridionali, cantitățile de precipitații vor depăși 15-20 l/mp. Vântul va prezenta intensificări de 60-80 km/h în toate masivele, cu intensificări mai susținute în zonele înalte, unde se vor depăși temporar 90-110 km/h, spulberând trecător zăpada pe creste și izolat de 110-130 km/h mâine pe crestele din Carpații Occidentali și din vestul Carpaților Meridionali. Local se va semnala ceață.

**Temperaturi prognozate în intervalul 08.03.2023 ora 20 - 09.03.2023 ora 20:**

**Peste 1800 m:** temperaturi minime: -7..-2 grade; temperaturi maxime: -4...2 grade;

**Sub 1800 m:** temperaturi minime: -2…4 grade; temperaturi maxime: 1…8 grade (cu cele mai ridicate valori în Meridionali).

**Vânt la peste 2000 m:** din sector sud-vestic, cu viteze temporare de 90-110 km/h și izolat de 110-130 km/h pe crestele din Carpații Occidentali și din vestul Carpaților Meridionali.

**Altitudinea izotermei de 0 grade:** în creștere, în general între 1400-2000 m, cu cele mai ridicate valori în Carpații Meridionali și cu cele mai scăzute în nordul Carpaților Orientali.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 07.03.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-9, B-10, B-27, B-29, B-30, IS-2, IS-5**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 07.03.2023-08.03.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

DIRECȚIA COMUNICARE